Nyt kaikki saavat astua avioon – Hannu Virtanen ja Raúl Medina sanovat ”tahdon” joukkotapahtumassa Helsingissä

Moni mies- ja naispari menee naimisiin jo tällä viikolla. Hannu Virtanen ja Raúl Medina osallistuvat Vihdoinkin vihille -tapahtumaan Helsingissä.

Raúl Medina ja Hannu Virtanen kokeilivat pukujaan häidensä aattona kotonaan Turussa. ”Haluamme näyttää nuorille, että jokaisella on oikeus olla se, mikä on. ”­

Tänä iltana Hannu Virtanen, 48, ja Raúl Medina, 40, seisovat tummissa puvuissaan papin edessä ja Medina yrittää muistaa, miten suomeksi vastataan ”tahdon”.

Virtanen on luvannut kirjoittaa sanan paperilapulle, ettei se jännityksessä unohdu. Pari tapasi vuosi sitten kuvapalvelu Insta­gramissa, ja Meksikosta Turkuun syksyllä muuttanut Medina vasta opettelee suomea.